**Основе социјалне педагогије – шта треба удрадити за испит**

Користите материјале који су постављени на сајту факултета, односно у делу **Материјали за наставу**, предмет Основе социјалне педагогије. Првобитни план је био да учите из Хрестоматије која је направљена за овај предмет и налази се у библиотеци. Претпостављам да нико исту није узео из библиотеке, па сам стога све текстове из хрестоматије послала информационој служби и они су их ставили у Материјале за наставу. Текстова има укупно шест и облежени су римским бројевима. Поред тога, у материјалима за наставу наћи ћете и моје ПП презентације, као и друге корисне ствари, обележене арпаским бројевима.

Све то треба да вам помогне да урадите пет задатака. Два задатка су везана за први део предмета (социјална педагогија) а три су везана за други део предмета (основе васпитног програма у дому ученика). Подсећам вас на везу између ова два дела: „позајмљујемо“ компетенције социјалних педагога и уграђујемо их у четири области рада домских васпитача (адаптација, учење и школска успешност, живот у заједници и животне вештине). Када ми пошаљете пет задатака и кад свих пет задатака будем прихватила, онда значи да сте положили овај испит.

**Задаци:**

1. Направити сценарио едукативне радионице – вежбе фокусираног читања, на тему *Како да се најбоље заштитимо од корона вируса* (алтернативно, тема може бити и нешто другачија, на предлог студената, али везана за актуелну пандемију). То значи да је потребно написати текст (користећи изворе са интернета) дужине 1 стране (фонт 12 Timers New Roman, проред 1.5) који би се (у имагинарној ситуацији) користио као штиво за учење ученика у дому. Затим је потребно разрадити кораке у радионици, који би били аналогни корацима у вежби фокусираног читања (читање текста са означавањем, као што смо радили на часовима, а имате дато у материјалима). Овај задатак је везан за област рада домских васпитача Учење и школска успешност. Користити текст под редним бројем IV и материјал под редним бројем 4, 5 и 5а. (2)
2. Одгледати филм *Специјално васпитање* (редитељ Горан Марковић) и повезати лик и рад (понашање) главног васпитача Мунижабе са компетенцијама социјалних педагога. Написати једну страницу (фонт 12 Timers New Roman, проред 1.5). Овај задатак је везан за компетенције социјалних педагога, користити текстове под редним бројевима II и III, као и (4, 5 и 5а) (1)
3. Одгледати филмове *Green Book* или *Butler*, анализирати феномен дискриминације (по полу, раси, сексуалној оријентацији) и написати једну страницу текста (фонт 12 Timers New Roman, проред 1.5) на тему дискриминације, повезујући анализу са професијом социјалног педагога, односно са маргинализованим групама које су социјално искључене. Користити текст под редним бројеm I (1)
4. Одгледати филм *The Imitation Game* , анализирати на који начин су третирани припадници ЛГБТ у прошлости, повезати са презентацијом Ставови према хомосексусалности и текстовима под редним бројем IV и VI. Написати једну страницу (фонт 12 Timers New Roman, проред 1.5). Oвај задатак је везан за област рада домског васпитача Живот у заједници. (2)
5. Прочитати текст из књиге *У лавиринту насиља* (текст под редним бројем V). Док будете читали, обележавајте (препишите у цртицама) делове који су: 1) изузетно значајни за рад васпитача у дому, 2) за вас нови, изненађујући, 3) вам се изузетно допадају. Написати једну страницу (фонт 12 Timers New Roman, проред 1.5). Овај задатак је везан за област рада васпитача Животне вештине (2).

**Бодовање задатака**

Сваки задатак носи максимално 20 бодова (укупно 100). Студент треба да да освоји макар минимално 10 бодова по задатку да би положио испит (укупно 50). Сваки студент може да добије усмено објашњење за сваки задатак преко скајпа, у времену када иначе имамо предавања, четвртком од 11 до 14 часова, под условом да ми се претходно обавезно најави на емаил. Искључиви начин комуникације са мном је путем емаила, односно скајпа. Зависно од ваших потреба, могле би се организовати и додатне консултације Скајпом, уколико су сви термини четвртком попуњени. Све се не може унапред испланирати, ово све морамо да испробамо, главно да је постоји обострана добра воља – ваша за учењем а моја за подучавањем, па ћемо наћи и начина како да ово урадимо.

Три задатка треба да урадите до 16. априла, а преостала два до 15. маја. Сваки задатак могу да раде по два студента у пару или један студент сам, али не може један задатак да ради више од двоје студената. Имајте у виду да је укупан број студената на овом предмету мали, тако да вас молим да ми не шаљете исте задатке, јер је то потпуно очигледно. Исти или слични задаци неће бити прихваћени.